Nariadenie Európskeho parlamentu a Rady (EÚ) č. 995/2010

Nariadenie Európskeho parlamentu a Rady (EÚ) č. 995/2010, ktorým sa ustanovujú povinnosti hospodárskych subjektov uvádzajúcich na trh drevo a výrobky z dreva, skrátene „Nariadenie EÚ o dreve“ je nariadenie Európskej únie z 20. októbra 2010 zamerané na boj proti obchodovaniu s nezákonne vyťaženým drevom a s výrobkami z takéhoto dreva v EÚ. Zakazuje umiestnenie nezákonne vyťaženého dreva a výrobkov z takéhoto dreva na trh EÚ a ustanovuje povinnosti operátorov. Nariadenie nadobudne úplnú účinnosť vo všetkých členských štátoch EÚ dňom 3. marca 2013.

Nariadenie (EÚ) č. 995/2010

Nariadenie Európskeho parlamentu a Rady, ktorým sa ustanovujú povinnosti hospodárskych subjektov uvádzajúcich na trh drevo a výrobky z dreva
Autor Európsky parlament a Rada
Vytvorené podľa článku 192 ods. 1
Odkaz na Úradný vestník L 295, 12.11.2010, s. 23 – 34

Kontext

Nelegálna ťažba dreva, teda výrub stromov v rozpore so zákonmi alebo inými právnymi predpismi v krajine ťažby, má závažný hospodársky, environmentálny a spoločenský vplyv na niektoré z najvzácnejších zostávajúcich lesov na svete a na komunity, ktoré sú s nimi späté. Spôsobuje stratu príjmov, podkopáva úsilie subjektov, ktorí dodržiavajú zákony a súvisí s odlesňovaním, stratou biodiverzity a vypúšťaním skleníkových plynov, a takisto aj so spormi o pôdu a surovinové zdroje a oslabením vplyvu domorodých komunít.
EÚ je významným vývozným trhom pre krajiny, v ktorých je problematika nelegálnych praktík a slabej úrovne dozoru v lesnom hospodárstve najzávažnejšia. Umožnením pravdepodobne z nezákonných zdrojov pochádzajúcemu drevu a výrobkov z takéhoto dreva dostať sa na trh EÚ, členské štáty EÚ v podstate pomáhajú udržiavať nelegálnu ťažbu dreva.
Na riešenie tohto problému vytvorila EÚ v roku 2003 akčný plán FLEGT o presadzovaní práva, štátnom dozore a obchode v lesnom hospodárstve, ktorý prináša viacero opatrení s cieľom vylúčiť z trhov nezákonne vyťažené drevo, zlepšiť dodávky legálneho dreva a zvýšiť dopyt po výrobkoch z dreva od zodpovedných dodávateľov. Dvomi kľúčovými prvkami akčného plánu sú nariadenie o dreve (EUTR) a dobrovoľné zmluvy o partnerstve (obchodné zmluvy s krajinami vyvážajúcimi drevo, ktoré pomáhajú zabrániť umiestneniu nezákonne vyťaženého dreva na trh EÚ).

Prehľad

V rámci celosvetového boja proti nezákonnej ťažbe dreva zakazuje nariadenie o dreve umiestniť nezákonne vyťažené drevo a výrobky z takéhoto dreva na trh EÚ. Nariadenie rozlišuje subjekty pôsobiace v oblasti obchodu s drevom alebo výrobkami z dreva a zaraďuje ich do dvoch kategórií – do kategórie operátorov a kategórie obchodníkov. Subjekty v jednej kategórii majú iné povinnosti než subjekty v druhej kategórii.
Operátori sa v nariadení vymedzujú ako tí, ktorí umiestňujú drevo alebo výrobky z dreva na trh EU prvýkrát, a ktorí musia vykonávať náležitú starostlivosť. Obchodníci sa v nariadení EUTR vymedzujú ako tí, ktorí predávajú alebo nakupujú drevo alebo výrobky z dreva, ktoré už boli umiestnené na trh v EÚ a sú povinní uchovávať informácie o svojich dodávateľoch a zákazníkoch tak, aby ich bolo možné ľahko vysledovať.

Výrobky, ktorých sa nariadenie týka

Nariadenie sa vzťahuje na drevo a výrobky z dreva vyťažené a vyrobené v EÚ, ako aj dovezené z iných krajín. Medzi tieto výrobky patria: výrobky z masívneho dreva, podlahové krytiny na báze dreva, výrobky z preglejky (lepenky), buničiny a papiera atď. Nariadenie sa nevzťahuje na recyklované výrobky a výrobky polygrafického priemyslu, t. j. knihy, časopisy a noviny.
V prípade dreva a výrobkov z dreva, na ktoré sa vzťahujú platné licencie FLEGT alebo povolenia CITES, sa predpokladá, že vyhovujú požiadavkám nariadenia.
Úplný zoznam výrobkov, na ktoré sa nariadenie vzťahuje sa nachádza v prílohe k nariadeniu o dreve.
Nariadenie sa nevzťahuje na jednotlivcov, ktorí predávajú alebo kupujú drevo alebo výrobky z dreva pre svoju osobnú potrebu.

Uplatňovanie

Nariadenie EÚ o dreve je záväzné pre všetky členské štáty EÚ. Zákonodarné orgány jednotlivých krajín stanovia účinné, primerané a odradzujúce sankcie, ktoré zabezpečia dodržiavanie nariadenia. V každej krajine existuje príslušný orgán, ktorý koordinuje presadzovanie tohto nariadenia.

Sekundárne právne predpisy

Dňa 23. februára 2012 Európska komisia prijala delegované nariadenie Komisie (EÚ) č. 363/2012 s cieľom prijať predpisy týkajúce sa pravidiel uznávania a zrušenia uznania monitorovacích organizácií.
Dňa 6. júla 2012 Európska komisia prijala vykonávacie nariadenie Komisie (EÚ) č. 607/2012, ktoré má zabezpečiť jednotné uplatňovanie nariadenia o dreve v celej EÚ. Uvádzajú sa v ňom podrobnosti o posudzovaní rizík a opatreniach na zmierňovanie rizík, ktoré sú súčasťou systému náležitej starostlivosti, a takisto aj frekvencia a charakter kontrol zameraných na monitorovacie organizácie monitorovacích organizácií, ktoré (kontroly) budú vykonávať príslušné orgány členských štátov.